钦定古今图书集成/明伦汇编/官常典/第397卷 > 毛弘
## 钦定古今图书集成/明伦汇编/官常典/第397卷 > 毛弘

按《明外史》本传：“弘字士广，鄞人。登天顺初进士，六年
授刑科给事中。成化三年夏，偕六科诸臣上言：北塞
上多事，正陛下宵衣旰食时，乃闻退朝暇，颇事逸游，
炮声数闻于外，非禁城所宜有。况灾变频仍，两畿水
旱，川广兵革之馀，公私交困，愿省游戏宴饮之娱，停
金豆银豆之赏，日御经筵，讲求正学，庶几上解天怒，
下慰人心。”御史展毓等亦以为言，皆嘉纳。帝从学士
商辂请，自改元后建言罢官者悉录用。弘请断自践
阼以后召还。给事中王徽等不许。慈懿太后崩，诏别
葬。弘偕魏元等疏谏，未得请。朝罢，弘倡言曰：“此大事，
吾辈当以死谏。”请合大小臣工伏阙固争，众许诺。有
退却者。给事中张宾呼曰：“君辈独不受国恩乎？何为
首鼠两端！”乃伏哭文华门，竟得如礼。弘在垣中，所论
列最多，声震朝宁。帝颇厌苦之，尝曰：“昨日毛弘，今日
毛弘。前后所陈，或不见听。”而弘慷慨论议，无所屈。钦
天监正谷滨受赇当除名，命输赎贬秩。正一真人张
元吉有罪论死，诏系狱。弘等皆固争，终不听。三迁至
都给事中，得疾，暴卒。